"Anno 1343 magister Borgardus de Drelegen cum suis proposuit delere Hargenses et misit Luterum Stecke advocatum Jerwensem de conventu Weysenstein contra eos propter alias eciam ordinis causas; idem magister notificavit magistro Lutero Pruszie, quomodo dicti Ystenses, Hargenses, Osalienses, fidei persecutores, vellent t o t a m Lyvoniam devastare, quomodoque iam milites etc. occidissent et omnes sibi ocurrentes; et modo vellent omnes  christianos invadere ad diem statutam per eos; sed misericordia Dei fuit aversum … Magister sermones hujusmodi audiens, misit exercitum ad magistrum Lyvoniensem cum 700 equis optime expeditis cum fratre commendatore Strasburgensi, Johannem Nothaft commendatorem, committens Dusemero: Ystenses, Hargenses, Osalienses omnes fidei inimicos una die vita privari. Commendator eciam de Engelsburg tertius cum dictis missus est. Veniunt in Rigam in medio XL-me parati ad bellum. Divisitque ma­gister in tres partes  exercitum; unam partem sibi elegit; frater vero Dusmer cum suis mansit in castro Rigensi; frater Conradus commendator cum sua cohorte missus est in Castrum Vellin, Johannes Nothaft in Weysensteyn cum suis ad perficiendum commissa. Post spacium trium ebdomadarum et post festum saneti Martini dictus magister Borgardus ordinavit exercitum cum Prutenis missis, ea intencione, ut terram Hargensium vastaret, senes cum junioribus interficiendo; quod et faetum est."